text: Voldsom trafikulykke på Als
  07 august 2014 kl. 04.26
  En 56-årig mand mistede onsdag aften livet, da en traktor kørte ud foran hans motorcykel.
  En 56-årig mand mistede onsdag aften livet ved en trafikulykke i krydset mellem Tovrupvej og Tandsletvej øst for Augustenborg på Als.
  Manden, der er fra lokalområdet, kom kørende på sin motorcykel, da det gik galt.
  - Føreren af en traktor overser en motorcykel og kører lige ud foran den, fortæller vagtchef ved Syd- og Sønderjyllands Politi, Klaus Skovgaard, til TV SYD.
  Ved den voldsomme kollision bliver den 56-årige slynget af motorcyklen og lander i en have.
  - Føreren af motorcyklen bliver slemt tilskadekommen, og han bliver kort efter ulykken erklæret død ude på stedet, siger Klaus Skovgaard.
  Den 53-årige fører af traktoren slap fra ulykken uden alvorlige kvæstelser.
  En bilinspektør har onsdag aften foretaget tekniske undersøgelser på stedet, politiet afventer stadig resultatet af denne undersøgelse.
  - Indtil videre bliver traktorføreren sigtet for overtrædelse af færdselsloven, fortæller Klaus Skovgaard.
  De pårørende til den 56-årige er underrettet om ulykken.
  